ডা. মন্মথনাথ নন্দী অনুরোধ এলেই যখন-তখন গভীর রাতেও রোগী দেখতে বাড়ি বাড়ি যেতেন। এভাবেই তিনি ঢাকা শহরের মধ্যবিত্তের হৃদয়ের মণি ও গৃহের চিকিৎসক হয়ে উঠেছিলেন। নিষিদ্ধ ঘোষিত কমিউনিস্ট পার্টির সঙ্গেও তাঁর যোগাযোগ ছিল। এই পরিবারটি ঢাকার মধ্যবিত্ত ও উচ্চশিক্ষিত মহলে দীর্ঘদিন খুবই স্মরণীয় হয়ে ছিলেন। পরবর্তীকালে নানা ঘাত-প্রতিঘাতে কালের ধুলায় হারিয়ে গেলেন। এতো অবদান সত্ত্বেও বিস্মৃত হলো ডা. নন্দীর পরিবার। বর্তমান প্রজন্ম তাঁকে চেনে না। চেনার কথাও নয়। পুরো পরিবার ঢাকার সাংস্কৃতিক-রাজনৈতিক অঙ্গনকে নানাভাবে স্পন্দিত করলেও তৎকালীন সামরিক সরকারের রোষানলে পড়ে এক বস্ত্রে নীরবে কাউকে কিছু না জানিয়ে দেশত্যাগে বাধ্য হয়েছিল। ১৯৬৫ সালে পাক-ভারত যুদ্ধ এবং রাজনৈতিক পরিস্থিতিও পরবর্তীকালে লাখ লাখ হিন্দুকে দেশত্যাগে বাধ্য করেছিল। তাদের সম্পত্তি হয়ে পড়েছিল রাতারাতি শত্রম্নসম্পত্তি। পঞ্চাশ ও ষাটের দশকের দাঙ্গার পরও দেশত্যাগ করেনি অনেকে। শেকড়, ভিটামাটি ও দেশের প্রতি অঙ্গীকারে তৎকালীন পূর্ববঙ্গে শত বৈরিতা সত্ত্বেও দেশাত্মবোধকে বুকে নিয়ে থেকে গিয়েছিলেন তাঁরা। ১৯৬৫ সালের পাক-ভারত যুদ্ধ এবং ভারত-বিরোধিতা এমন এক রাজনৈতিক আবহ সৃষ্টি করেছিল যা হিন্দু সংখ্যালঘুদের নিরাপত্তা বোধে ফাটল ধরায়।